Sídlom je krajské mesto Žilina. Prvoradým cieľom je zabezpečiť efektívny chod, ako aj rast a rozvoj jednotlivých regiónov a dopomôcť k ich konkurencieschopnosti na štátnej a európskej úrovni. Na čele každého kraja stojí župan – predseda a zastupiteľstvo zložené z poslancov. V prípade Žilinského samosprávneho kraja (ŽSK) je to 57 poslancov v tomto volebnom období. V ŽSK máme 5 regiónov: Kysuce, Orava, Liptov, Turiec, Horné Považie. Každý z nich je špecifický a vyznačuje sa vlastným potenciálom.
Dôvodom vzniku VÚC bola decentralizácia štátnej správy, ale najmä regionálna politika EÚ. Tá vychádza z myšlienky, že na menšom území je možné jednoduchšie riadiť rozvojové aktivity a tým naštartovať reformy na území SR. VÚC je malou vládou, ktorá sa stará o chod kraja. Spravuje rezorty podobne, ako ministerstvá na štátnej úrovni.
Pôsobnosť samosprávneho kraja upravuje zákon 302/2001 o samospráve vyšších územných celkov. Okrem iného sa v ňom dočítame, že VÚC zabezpečuje tvorbu a plnenie programu sociálneho, ekonomického a kultúrneho rozvoja územia samosprávneho kraja. Má dosah na zdravotníctvo, kultúru, infraštruktúru, školstvo, cestovný ruch a nemenej podstatný je fakt, že súčasťou štruktúry VÚC je aj Rozvojová agentúra ŽSK, ktorá má na starosti tvorbu a poradenstvo pri tvorbe projektov pre Európske fondy.
Všetky informácie o činnosti a postavení Žilinského samosprávneho kraja nájdete na stránke www.zask.sk.